CELEX: 32017D0369
Language: bg
Date: 2017-02-27 00:00:00
Title: Решение за изпълнение (ЕС) 2017/369 на Съвета от 27 февруари 2017 година за въвеждането на мерки за контрол върху метил 2-[[1-(циклохексилметил)-1H-индол-3-карбонил]амино]-3,3-диметилбутаноат (MDMB-CHMICA)

3.3.2017   
            
            
               BG
            
            
               Официален вестник на Европейския съюз
            
            
               L 56/210
            
         РЕШЕНИЕ ЗА ИЗПЪЛНЕНИЕ (ЕС) 2017/369 НА СЪВЕТА
   от 27 февруари 2017 година
   за въвеждането на мерки за контрол върху метил 2-[[1-(циклохексилметил)-1H-индол-3-карбонил]амино]-3,3-диметилбутаноат (MDMB-CHMICA)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Решение 2005/387/ПВР на Съвета от 10 май 2005 г. относно обмена на информация, оценката на риска и контрола върху новите психоактивни вещества (1), и по-специално член 8, параграф 3 от него,
   като взе предвид предложението на Европейската комисия,
   като взе предвид становището на Европейския парламент (2),
   като има предвид, че:
   
               (1)
            
            
               В съответствие с Решение 2005/387/ПВР на специална сесия на разширената Научна комисия на Европейския център за мониторинг на наркотици и наркомании беше изготвен доклад за оценка на риска относно новото психоактивно вещество метил 2-[[1-(циклохексилметил) -1H-индол-3-карбонил]амино]-3,3-диметилбутаноат (MDMB-CHMICA), който впоследствие беше изпратен на Съвета и на Комисията на 28 юли 2016 г.
            
         
               (2)
            
            
               MDMB-CHMICA е класифицирано като синтетичен агонист на канабиноидните рецептори. Синтетичните агонисти, наричани също „синтетични канабиноиди“, са химически разнородна група от вещества, сходни във функционално отношение с веществото Δ9-тетрахидроканабинол (Δ9-THC), основната психоактивна съставка на канабиса. Δ9-THC и синтетичните канабиноиди нафтален-1-ил(1-пентил-1H-индол-3-ил)метанон (JWH-018) и 1-(5-флуоропентил-1H-индол-3-ил]-(нафтален-1-ил)-метанон (AM-2201) са агонисти на канабиноидните рецептори, контролирани съгласно Конвенцията на Организацията на обединените нации за психотропните вещества от 1971 г.
            
         
               (3)
            
            
               Силното въздействие на MDMB-CHMICA и силно променливото съдържание на съединението в „законни упойващи“ продукти представляват висок риск от остра токсичност.
            
         
               (4)
            
            
               MDMB-CHMICA е достъпно на пазара на наркотици в Европейския съюз поне от август 2014 г. и е открито в 23 държави членки. Обикновено веществото се продава под формата на „законни упойващи“ продукти с търговско наименование в специализирани магазини за канабис, а също и в интернет като „законен“ заместител на канабиса. Наличната информация сочи, че MDMB-CHMICA под формата на насипни прахове се произвежда в химически предприятия, установени в Китай. Те се внасят в Съюза, където биват преработени и опаковани като търговски смеси за пушене или се продават под формата на прах. Няма информация за производството на MDMB-CHMICA в рамките на Съюза.
            
         
               (5)
            
            
               MDMB-CHMICA обикновено се приема под формата на предназначена за пушене билкова смес, която е или готов за употреба „законен упойващ“ търговски продукт, или, по-рядко, която потребителят приготвя сам. Обикновено не се посочва дали търговските продукти съдържат MDMB-CHMICA или други синтетични агонисти на канабиноидните рецептори. Ето защо е възможно много хора да са изложени на MDMB-CHMICA, без да знаят, че употребяват веществото. Освен това тези потребители вероятно не знаят какви дози приемат. Производственият процес също може да доведе до неравномерно разпределение на веществото в растителния материал, в резултат на което в някои продукти канабиноидът е силно концентриран в определени части, което увеличава риска от остра токсичност и случаи на масови отравяния.
            
         
               (6)
            
            
               Наличните данни сочат, че MDMB-CHMICA се употребява от консуматори на канабис, „психонавти“ и лица, които редовно се подлагат на тестове за наркотици, включително лицата, лишени от свобода.
            
         
               (7)
            
            
               Въпреки че няма конкретна информация за евентуалните последици от MDMB-CHIMICA за непосредственото социално обкръжение или обществото като цяло, редица доклади посочват възможни прояви на насилие и агресия в резултат на употребата му. Освен това откриването на MDMB-CHMICA при шофиране, при което има съмнения, че е под въздействието на упойващи вещества, е показателно за възможното наличие на по-значим риск за обществената безопасност.
            
         
               (8)
            
            
               В осем държави членки бяха докладвани общо 28 смъртни случая и 25 случая на остри интоксикации, при които е открито MDMB-CHMICA. Ако MDMB-CHMICA стане по-широко достъпно и употребявано, последиците за личното и общественото здраве могат да бъдат значителни.
            
         
               (9)
            
            
               Съществува ограничена информация относно възможното участие на организираната престъпност в производството, разпространението, трафика и доставката на MDMB-CHMICA в рамките на Съюза.
            
         
               (10)
            
            
               MDMB-CHMICA не е вписано сред подлежащите на контрол вещества, посочени в Единната конвенция на Организацията на обединените нации от 1961 г. по упойващите вещества, нито в Конвенцията на Организацията на обединените нации от 1971 г. за психотропните вещества. То обаче е включено в списъка на веществата, предвидени за преглед от 38-ата експертна комисия по наркозависимостите към СЗО, която прави препоръки към Комисията на Организацията на обединените нации по наркотичните вещества относно мерките за контрол, които счита за подходящи.
            
         
               (11)
            
            
               Няма установена или призната употреба на MDMB-CHMICA за медицински цели в хуманната или ветеринарната медицина. С изключение на употребата му в аналитични референтни материали, както и в научните изследвания относно неговите химични, фармакологични и токсикологични свойства в резултат от появата му на пазара на наркотици, няма данни веществото да се използва за други цели.
            
         
               (12)
            
            
               В доклада за оценка на риска се посочва, че научните данни за MDMB-CHMICA са ограничени и се изтъква, че са необходими допълнителни изследвания. Въпреки това наличните данни и информация относно породените от веществото здравни и социални рискове дават достатъчно основания за въвеждането на мерки за контрол на MDMB-CHMICA на територията на Съюза.
            
         
               (13)
            
            
               Тъй като десет държави членки контролират MDMB-CHMICA съгласно националното си законодателство в съответствие със задълженията, произтичащи от Конвенцията на Организацията на обединените нации от 1971 г. за психотропните вещества, а пет държави членки използват други законодателни мерки за контрол върху него, въвеждането за посоченото вещество на мерки за контрол на територията на Съюза би допринесло за избягването на появата на пречки при трансграничното сътрудничество в областта на правоприлагането и в съдебната област и би спомогнало за предпазване от рисковете, които предлагането и употребата му биха могли да породят.
            
         
               (14)
            
            
               С Решение 2005/387/ПВР на Съвета се предоставят изпълнителни правомощия с цел на равнището на Съюза да се осигури бърза и основана на експертни становища реакция на появата на нови психоактивни вещества, установени и докладвани от държавите членки, чрез подлагане на тези вещества на мерки за контрол на територията на Съюза. Тъй като условията и процедурата за упражняването на тези изпълнителни правомощия са изпълнени, следва да бъде прието решение за изпълнение с цел MDMB-CHMICA да бъде контролирано на територията на Съюза.
            
         
               (15)
            
            
               Дания е обвързана от Решение 2005/387/ПВР и поради това участва в приемането и прилагането на настоящото решение, което е за изпълнение на Решение 2005/387/ПВР.
            
         
               (16)
            
            
               Ирландия е обвързана от Решение 2005/387/ПВР и поради това участва в приемането и прилагането на настоящото решение, което е за изпълнение на Решение 2005/387/ПВР.
            
         
               (17)
            
            
               Обединеното кралство не е обвързано от Решение 2005/387/ПВР и поради това не участва в приемането на настоящото решение, което е за изпълнение на Решение 2005/387/ПВР, и не е обвързано от него, нито от неговото прилагане,
            
         ПРИЕ НАСТОЯЩОТО РЕШЕНИЕ:
   Член 1
   На територията на Съюза се въвеждат мерки за контрол на новото психоактивно вещество метил 2-[[1- (циклохексилметил) -1H-индол-3-карбонил]амино]-3,3-диметилбутаноат (MDMB-CHMICA).
   Член 2
   Възможно най-скоро, но не по-късно от 4 март 2018 г., държавите членки вземат необходимите мерки в съответствие със своето национално право с цел да подложат новото психоактивно вещество, посочено в член 1, на мерките за контрол и наказателноправните санкции, предвидени в националното им законодателство, в съответствие със задълженията им, произтичащи от Конвенцията на Организацията на обединените нации от 1971 г. за психотропните вещества.
   Член 3
   Настоящото решение влиза в сила в деня след публикуването му в Официален вестник на Европейския съюз.
   Настоящото решение се прилага в съответствие с Договорите.
   
      Съставено в Брюксел на 27 февруари 2017 година.
      
         
            За Съвета
         
         
            Председател
         
         K. MIZZI
      
   
   
      (1)  ОВ L 127, 20.5.2005 г., стр. 32.
   
      (2)  Становище от 14 февруари 2017 г. (все още непубликувано в Официален вестник).